stanford-oval/wikipedia huggingface dataset:
טרי מור

| --- | --- |

טרי מור בסרט "פייטון פלייס", 1957
 לידה:  7 בינואר 1929 (בת 95) לוס אנג'לס, ארצות הברית 
 שם במה:  Jan Ford 
 מדינה:  ארצות הברית 
 תקופת הפעילות:  מ-1940 
 מקום לימודים:  תיכון גלנדייל 
 בן או בת זוג:  הווארד יוז (1949–1976) 
 צאצאים:  גרנט קריימר, Stuart Cramer IV 
 פרסים והוקרה:  כוכב בשדרת הכוכבים בהוליווד 
 http://www.terrymoore.com/
 פרופיל ב-IMDb
 
טרי מור (באנגלית: Terry Moore; ‏ נולדה ב-7 בינואר 1929) היא שחקנית אמריקאית, מועמדת פרס אוסקר לשחקנית המשנה הטובה ביותר לשנת 1952 על הופעתה בסרט "שובי שבא הקטנה".
ביוגרפיה

מור נולדה בשם הלן לואלה קופורד בעיר גלנדייל שבקליפורניה. היא גדלה במשפחה מורמונית בלוס אנג'לס. בצעירותה מור דגמנה לפני ששיחקה לראשונה כשחקנית קולנוע בסרטים "אורות הגז", "בנה של לייסי" ו"השטן על גלגלים" תחת השמות הלן קופורד וג'יין פורד. בשנת 1948 שינתה את שם הבמה שלה לטרי מור ועבדה במספר תחנות רדיו.
קריירה

מור פרצה לתודעה בזכות השתתפותה בשוברי קופות כמו "ג'ו יאנג האימתני" בתפקיד ג'יל יאנג, "שובי שבא הקטנה" בתפקיד הסטודנטית הצעירה מרי באקהולדר עליו הייתה מור מועמדת פרס אוסקר לשחקנית המשנה הטובה ביותר לשנת 1952 ו"פייטון פלייס" של מארק רובסון בתור בטי אנדרסון.
בשנות ה-50 שיחקה מור עבור במאים נחשבים כמו ג'ין נגולסקו בעיבוד הקולנועי לספר "אבא ארך רגליים" בתפקיד לינדה אשתו של המיליונר ג'רביס פנדלטון (פרד אסטר) ואיליה קאזאן בסרטו "איש על חבל מתוח" בתפקיד תרזה בתו של בעל הקרקס קארל קרניק (פרדריק מארץ').  ב-1957 שיחקה בסרט ברנדין לצידו של פט בון. בנוסף שיחקה מור בסרט ההרפתקאות "מתחת לשונית 12 מייל" לצידו של רוברט ואגנר איתו היא הופיעה בסרט המלחמה הקרה של ריצ'רד פליישר "בין גן עדן לגיהנום".
לאחר תקופת השיא שלה כשחקנית החליטה מור לפרוש ממשחק באופן חלקי ושיחקה רק בסרטי בי מובי כמו "מעבר לסיפון" לצידו של אדם סנדלר בהופעת הבכורה שלו, "פרחחי בברלי הילס" (סרט אותו כתבה והפיקה) ו"מסע אחרון".לצד קריירת המשחק שלה מור הייתה גם מצוות מפיקי תוכנית הריאלטי "America's Funniest Home Videos".
בשנת 1994 קיבלה מור כוכב על שמה בשדרת הכוכבים של הוליווד.
בשנת 2014 השתתפה מור כשחקנית אורחת בסדרת הדרמה "בלש אמיתי".
חיים אישיים

למור היו חמש מערכות נישואין במהלך חייה: בעלה הראשון של מור היה כוכב הפוטבול זוכה גביע הייזמן גלן דייוויס לו היא נישאה בשנת 1951 והתגרשה ממנו כעבור שנה. בשנת 1956 נישאה ליוג'ין מקרארת', הנישואים החזיקו מעמד שלוש שנים.
את שני ילדיה ובהם השחקן גרנט קרמר הביאה מור לעולם ביחד עם בעלה השלישי סטיוארט קרמר לו הייתה נשואה במשך כ-13 שנה עד שהתגרשו. בשנת 1994 התחתנה מור פעם נוספת, עם ג'רי ריברס ונשארה נשואה לו עד למותו בשנת 2001. מור הייתה גם זוגתו של מפיק הסרטים הנודע האוורד יוז, היא עזרה וייעצה רבות לכוכב הקולנוע לאונרדו דה קפריו בהכנותיו לתפקיד הווארד יוז בסרט "הטייס".
פילמוגרפיה נבחרת

אורות הגז (1944)
בנה של לאסי (1945)
השטן על גלגלים (1947)
חזרתו של אוקטובר (1948)
ג'ו יאנג האימתני (1949)
רופרט הגדול (1950)
הדוור היחף (1951)
שניים מאותו סוג (1951)
שובי שבא הקטנה (1952)
מתחת לשונית 12 מייל (1953)
איש על חבל מתוח (1953)
אבא ארך רגליים (1955)
המלך של רובי החייבר (1953)
בין גן עדן לגיהנום (1956)
ברנדין (1957)
פייטון פלייס (1957)
רומנו של טוראי (1959)
הטל צל ארוך (1959)
וייקו (1966)
אדם ושמו דאגר (1967)
ממד מוות (1978)
ללכת מעבר לסיפון (1989)
פרחחי בברלי הילס (1989)
חברים אמריקאים (1989)
אמריקה דרומית (1995)
הזדמנויות נוספות (1998)
סופר ג'ו יאנג (1998)
מסע אחרון (1999)
הטבע הדומם (2007)
איימי בכלוב (2015)
Silent Life: The Story of the Lady in Black‏ (2023)
דיאנה מולדואר

| --- | --- |

דיאנה מולדואר בשנת 1990, בטקס האמי.
 לידה:  19 באוגוסט 1938 (בת 86) ניו יורק, ניו יורק, ארצות הברית
 מדינה:  ארצות הברית 
 תקופת הפעילות:  מ-1965
 מקום לימודים:  מכללת סוויט ברייר 
 בן או בת זוג:  Robert Dozier 
 פרופיל ב-IMDb
 
דיאנה מולדואר (באנגלית: Diana Muldaur; נולדה ב-19 באוגוסט 1938) היא שחקנית קולנוע וטלוויזיה אמריקאית, מועמדת לפרס אמי.
קריירה

מולדאר נולדה בניו יורק, ניו יורק, אך גדלה במרתה'ס ויניארד, מסצ'וסטס. היא החלה ללמוד משחק בתיכון, המשיכה וסיימה את בלימודיה במכללת סוויט ברייר, שבוירג'יניה, בשנת 1960.‏ היא למדה משחק אצל סטלה אדלר והחלה לבנות לעצמה שם על במת התיאטרון של ניו יורק. בשלב מסוים היא הייתה חברה במועצת המנהלים של איגוד שחקני המסך, והייתה האישה הראשונה שכיהנה כנשיאת האקדמיה לאמנויות ולמדעי הטלוויזיה (1983-1985).‏
תפקידיה בטלוויזיה כוללים את עו"ד רוזלינד שייס ב-"פרקליטי אל איי" וד"ר קת'רין פולאסקי בעונה השנייה של "מסע בין כוכבים: הדור הבא". היא הופיעה גם בסדרה "מסע בין כוכבים: הסדרה המקורית", כקצינת המדע ד"ר אן מאלהול (בפרק ""Return to Tomorrow"), וכד"ר מירנדה ג'ונס (בפרק "Is There in Truth No Beauty?"). היא העניקה את קולה לדמות של ד"ר לזלי תומפקינס ב-"באטמן: איש העטלף". בקולנוע, היא כיכבה במספר סרטים ובהם: "The Other", "One More Train to Rob", "McQ" ו-"The Lawyer".
מולדואר עבדה בשיתוף עם ריצ'רד דייסרט (שלימים יהיה שותפה בסדרה "פרקליטי אל איי") בתיאטרון "Circle in the Square" שבניו יורק באמצע שנות ה-60. בשנת 1967 היא כיכבה בתפקיד באורח בפרק "Fandango" של סדרת המערבון "Gunsmoke", יחד עם ארנס ג'יימס. קטע של הדיאלוג נדגם מהפרק, והוכנס אל אלבום להקת פינק פלויד "The Wall".‏ מולדואר הופיעה בפרק "Time and Memories" של הסדרה "הוואי חמש-אפס", כאהובתו לשעבר של סטיב מק'גארט (ג'ק לורד).
בשנת 1979 היא כיכבה בסרט טלוויזיה של רשת NBC המבוסס על המחזה "The Miracle Worker" (עושה הנפלאות), שבו היא גילמה את דמותה של קייטי קלר, אימה של הלן קלר. עוד השתתפו בסרט זה: מליסה גילברט, צ'ארלס זיברט ופטי דיוק.
למולדואר היה תפקיד חוזר בסדרת הטלוויזיה "McCloud", והיא גילמה את דמותה של ג'וי אדמסון בדרמה הטלוויזיונית הקצרה "Born Free" אודות אלזה הלביאה. בשנת 1968 היא הופיעה כחייזר ידידותי בפרק "The Life Seekers" של הסדרה "The Invaders". בעונה השנייה של סדרת הטלוויזיה "Kung Fu" בשנת 1973, ביחד עם דייוויד קאראדין, היא השתתפה בפרק "The Elixir", בו שיחקה אשת בידור נודדת שמשתוקקת לחופש מגברים - נושא אקטואלי באותה העת - וכן כיכבה בפרק הפיילוט של "Charlie's Angels". היא הופיעה ב-"The Tony Randall Show" וב-"The Incredible Hulk" כהלן באנר, אחותו של דייוויד באנר, בפרק "Homecoming" של העונה השלישית. היא שחקה נזירה בעונה החמישית של "Sanctuary". היא שיחקה את דמותה של ד"ר אליס פולי בסדרת הטלוויזיה "שנה בחייך" עם שרה ג'סיקה פרקר ושיבחה את התוכנית כדוגמה לאופן שבו הטלוויזיה הפכה להיות יותר מציאותית לגבי נשים. היא גם הופיעה בהופעת אורח בסדרת הטלוויזיה "The Rockford Files". בשנת 1975, במהלך פרק 21 של העונה הראשונה של הסדרה, מולדואר שיחקה "Mrs. Banister", אישה שיש לה רומן עם שותפו לתא לשעבר של הדמות הראשית של הסדרה. בשנת 1991, היא שיחקה ככוכבת-אורחת את לורן ג'ופריס, הלקוחה העיקרית של פרי מייסון וחברתו לחיים של דלה ריס בסרט טלוויזיה של NBC בשם "Perry Mason and the Case of the Fatal Fashion". ואלרי הרפר, סקוט באיו ואליי ווקר גם כן הופיעו בסרט זה.
קריירה > פרקליטי אל איי

לאחר מכן, מולדואר המשיכה לתפקיד שבגינו זכתה לשתי מועמדויות לפרס אמי - כעורכת הדין הנדחפת ותאבת-הכוח רוזלינד שייס, בסדרה "פרקליטי אל איי" (עונות 4-5; שנים 1989-1991). על יצירתה של רוז, מולדואר אמרה:
אנחנו לא חשבנו עליה כמכשפה רעה באותו הזמן. אני לא חושב שהם ידעו, ואני לא חושבת שאני ידעתי, למה היא הולכת להתפתח. ברור, הם רצו בה לעורר מהומות במשרד. אני לא חושב שהם ממש הבינו איך היא הולכת לעורר מהומות באמריקה ... החלק הקשה ביותר הוא שיש צורך להתכונן כדי לשחק אותה כי חלק מהדברים שהיא עושה הם כל כך מחרידים. אני רק אומרת, 'אוי, לא, הם לא יכולים שהיא תעשה את זה.' אם זה היה גבר שעושה את אותו הדבר, אף אחד לא היה ממצמץ. למעשה, זה אפילו לא יהיה טוב באותה המידה. זה קורה בכל יום. זה שאישה עושה [...] דברים שגברים עשו מאז ומעולם.
באחד הפרקים, אן קלסי (דמות המגולמת על ידי השחקנית ג'יל אייקנברי) אומרת לשייס: "אם היית גבר, היית זוכה למחיאות כפיים על ההישגים שלך". מולדואר התעקשה שהדמות שלה "הייתה פשוט חזקה מדי עבור הרבה גברים".
מולדואר תיארה את שחקני "פרקליטי אל איי" כ"משפחה קרובה", ואמרה שהיא "נרגשת" לשחק דמות של נבל כמו שייס, לאחר שהיא גילמה את "הפילגש של כולם במשך 20 שנים", והביעה התפעלות לאופן בו הקהל קיבל את דמותה של שייס:
לא אישה לטעמי בכלל. לעתים קרובות אני קוראת את התסריט ואני פשוט מזועזעת. אני לא יכולה להאמין שהם היו גורמים לי את הדברים האלה. אני מוצאת שיש מעט מאוד לאהוב אותה. אבל אני המומה מהתגובה של אנשים. הם אומרים, 'כן! רוזלינד!' הרבה נשים ניגשות אליי ואומרות" 'הלוואי שהייתי יכולה לומר משהו כמו זה, כאשר כך-וכך אמר לי כך-וכך'. אני חושבת, 'איזה דבר נורא זה לרצות לעשות את זה', אבל הן מתכוונות לזה. אני לא חושבת שמישהו באמת היה שם לב לכך אם זה היה גבר. הם היו אומרים: 'הוא כמו הקוץ בישבן', או משהו, אבל הם לא היו מפקפקים במילה שלו לשנייה. אני עושה עכשיו דברים שמזעזעים אותי, אבל אם לילנד היה עושה את אותם דברים, אף אחד לא היה מגיב כפי שהם מגיבים עכשיו.
הסצנה שבה רוז ולילנד מתגלים במיטה ביחד הייתה מדורגת במקום ה-38 ברשימת 100 הרגעים הגדולים ביותר בטלוויזיה של המגזין EGG. לא פחות מרהיבה היה היציאה הקטלנית של רוז מהתוכנית, בנופלה אל תוך פיר מעלית ריק. מולדואר התבדחה: "הייתי המומה כמו כל אחד אחר. חשבתי שאולי אני ביקשתי יותר מדי כסף!".
אחרי פרקליטי אל איי, מולדואר פרשה מעסקי השעשועים. בשלב מסוים היא שקלה לעבור מתיחת פנים, וציינה בשנת 2000, בהיותה בגיל 61, "אתה לא רואה הרבה אנשים בגיל שלי בטלוויזיה", אבל בסוף החליט שלא לעשות זאת, באומרה: "מישהו צריך להיראות בגיל המתאים". כמו כן, היא הצהירה על השאיפה שלה "לשחק את כל התפקידים של הנשים הגדולות ... אני אשמח לשחק את ליידי מקבת'".
ג'יל אייקנברי, ששיחקה את אן קלסי בפרקליטי אל איי, אמרה בריאיון לערוץ E! שכל צוות שחקני פרקליטי אל איי אהבו את הדינמיקה בין מולדואר לבין ריצ'רד דייסרט (שגילם את דמותו של השותף הבכיר לילנד מקנזי), ושכולם היו מאוד עצובים לראות את מולדואר עוזבת את התוכנית.
קריירה > רצח במשיכת קולמוס

דיאנה מולדואר הייתה כוכבת אורחת בסדרת הטלוויזיה "רצח במשיכת קולמוס" (עונה 1, פרק 18,, תאריך שידור: 10 במרץ 1985).‏
גידול כלבים

דיאנה מולדואר מגדלת ומרביעה כלבי איירדייל טרייר.
חיים אישיים

בשנת 1960 מולדואר סיימה לימודיה בסוויט בריאר קולג', בית ספר פרטי קטן לנשים במרכז וירג'יניה. מולדואר היא אחותו הגדולה של הזמר והמלחין ג'ף מולדואר; היא דודתן של הזמרות והמלחינות ג'ני מולדואר וקלייר מולדואר-מנצ'ון. בשנים 1970–1991 היא גרה בלוס אנג'לס.
מולדואר הייתה נשואה לשחקן ג'יימס ויקרי, עד ליום מותו מסרטן בשנת 1979.‏ מאוחר יותר, היא התחתנה עם הסופר והמפיק רוברט דוזייר, שנפטר מסרטן בשנת 2012.‏ אין לה ילדים.
מיזיתרה

| --- | --- |

 
 מאכלים
 סוג:  גבינה יוונית, גבינת מי גבינה 
 מוצא:  יוון 
 מרכיבים עיקריים:  חלב כבש 
 
מִיזִיתְרָה (ביוונית: μυζήθρα) היא גבינת מי גבינה יוונית מחלב כבשים או עיזים או גבינת מי גבינה מעורבבת עם חלב. היא נמכרת הן כגבינה טרייה, בדומה לריקוטה האיטלקית, והן כגבינה מגוררת מיובשת במלח, בדומה לריקוטה סַלַּטָה איטלקית (ריקוטה מומלחת). היחס בין החלב למי הגבינה הוא 7 עד 3 בדרך כלל.
היא מיוצרת בעיקר באי כרתים אך נפוצה ברחבי יוון. היא זהה בעצם לגבינת אנתוטירוס (Anthotyros) אם כי האחרון עשוי להכיל מעט חלב פרה. בקפריסין גבינה דומה ידועה בשם "אנארי" (Anari-Αναρή ביוונית, וגם בקפריסין הטורקית שם נקראת "לור" (Lor) בטורקית).
הייצור

מיזיתרה עשויה מחלב כבשים גולמי (לא מפוסטר) או של עזים באופן הפשוט ביותר האפשרי: מביאים את החלב לרתיחה איטית למשך מספר דקות ולאחר מכן מקרישים אותו על ידי הוספת אנזים הגבנה או מי גבינה מאצוות ייצור גבינה קודמת או בצורה אחרת מוסיפים חומר חומצי כלשהו כגון מיץ לימון, חומץ או אפילו ענף עץ תאנה שבור טרי. ברגע שנוצרו הגרגירים המוקרשים הם נמזגים לתוך שקית בד גבינה ונתלים לניקוז המים. ניתן להשתמש במי הגבינה שנוטף מהשקית כדי לקרוץ כאמור את המנה הבאה של מיזיתרה. לאחר מספר ימים נוצרת עיסת מיזיתרה מתוקה, לחה ורכה שמעוצבת בצורת שקית התלייה עם תחתית מעוגלת וחלק עליון חרוטי ומקומט. בשלב זה הגבינה הגולמית נקרא "מתוקה" או "מיזיתרה טריה" וניתן לאכול אותה כך או לעיתים קרובות לאפות ממנה פשטידות.
קסינומיזיתרה

מיזיתרה שמומלחת ומתיישנת הופכת יבשה יותר, צפופה יותר, מלוחה וחמוצה יותר. הקסינומיזיתרה הזו (שפירושה מיזיתרה חמוצה) מגוררת לעיתים קרובות.
הגשה

הגבינה רכה, לבנה כשלג, קרמית ולחה. מכיוון שלא מוסיפים מלח למיזיתרה יש לה טעם כמעט מתוק וחלבי. אוכלים אותה כקינוח עם דבש או כמזה עם זיתים ועגבנייה. היא משמשת כגבינה שולחנית, כמו גם בסלטים, מאפים ובאפייה, בעיקר של פשטידות גבינה קטנות (בגודל חופן) ובפיתה ספאקיאני (פשטידה מאזור ספאקיה).
בצורתה המלוחה והמיושן היא נחשבת לגבינה המגוררת פאר אקסלנס של המטבח היווני, ומתאימה במיוחד לזילוף מעל פסטה חמה.
טופונימיה

העיירה מיסטרס לוקחת את שמה מגבעה בצורת חרוט, הנקראת מיזיתרה בגלל הדמיון שלה לגבינה (סטיבן רנצ'מן, אלפבית מטייל, "מורה").
ראו גם

רשימת גבינות
המטבח של יוון
מנורי - עוד גבינת כבשים יוונית, בטעם דומה, לא יבשה כמו מיזיטרה
הערות שוליים

↑  Barron, Rosemary (1991). Flavors of Greece. William Morrow, מסת"ב 978-0-688-07087-8
↑  Facaros, Dana; Pauls, Michael (2003). Cadogan Guide: Crete. New Holland Publishers, מסת"ב 978-1-86011-106-8
ייצור מיזיתרה מיושנת באכאיה פלופונסוס
הבננה השחורה

| --- | --- |
אריק מנקין בבננה השחורה
אריק מנקין בבננה השחורה
 בימוי:  בנימין חיים
 הופק בידי:  בנימין חיים, אלכסנדר קליין
 תסריט:  בנימין חיים
 מוזיקה:  גניה מימון
 צילום:  אמיל קנבל
 מדינה:  ישראל ישראל
 הקרנת בכורה:  1976
 משך הקרנה:  71 דקות
 שפת הסרט:  עברית, יידיש, ערבית
 סוגה:  סרט קומדיה 
 תקציב:  1,000,000 ל"י
 הכנסות:  13,200 צופים בישראל
 דף הסרט ב־IMDb
 
הבננה השחורה הוא סרט קולנוע ישראלי משנת 1976 בכתיבה, הפקה ובימוי של בנימין חיים, עם אריק מנקין ודני כנרות בתפקידים הראשיים.
בנימין חיים (1933–2004) נולד בהודו, עבר לארצות הברית, למד שם קולנוע ובגיל 37 עלה לישראל כדי ללמד בחוג לקולנוע באוניברסיטת תל אביב. המועצה לביקורת סרטים ומחזות פסלה את הסרט אלא אם יוצאו ממנו קטעים החושפים איברים אינטימיים וקטעים הפוגעים בדת. הוא ניהל מאבק שהגיע עד לבית המשפט העליון אך נאלץ לקצר את הסרט. המאבק הזה פרסם את הסרט. הוא קבל מענק מהמועצה לעידוד הסרט הישראלי וכדי להשלים את התקציב הוא מכר מניות בסך 200 ל"י כל אחת להפקת הסרט (מימון המונים).
המאפיין של הסרט הוא הסגנון הקולנועי ולא תוכן העלילה. סגנונו הוא קומדיה שחורה שזורה במרדפי סלפסטיק, לעג על האמונה הדתית היהודית ועל רעיון גאולת העולם בנוסח ההיפי.
חלק מהמבקרים מעריכים את הסרט כקומדיה אוונגרדית שהקדימה את זמנה ולאחת היצירות המיוחדות ביותר של הקולנוע הישראלי. הבמאי מריץ את הסרט קדימה ואחורה, מחליף מהירויות הסרטה, מבצע חיתוכים נועזים, מסחרר מצלמה ומשחזר סצנות קולנועיות ברוח קומדיה אילמת.
תקציר העלילה

מטוס אל על נוחת בישראל. מדלת אחת יוצא בחור מטקסס בשם טקס (אריק מנקין) מוקף בבחורות ומדלת שנייה יוצאים יהודים חסידים. הם טסו לארצות הברית כדי לחטוף את אברם (דני כנרות) שיצא לתרבות רעה והפך להיפי. לאחר שהצליחו להבריח אותו במכס בתוך ארגז הם מגיעים לבית הרבי שם מתכוננים להשיא אותו לטובה (אורנה אורשן). הנשים והגברים עוברים טבילה בעירום במקווה אך אברם בורח באמצע החתונה ומגיע לכפר ערבי שם הוא פוגש בחסן, רועה צאן שרוצה לשאת את מליקה אבל אין לו כסף למוהר. טובה בינתיים מתנחמת ביחסים עם החסיד יוסל'ה (יוסל'ה יוסלביץ – שם בדוי).
לבסוף מגיע אברם לקיבוץ ופוגש שם את טקס. הם מתכוננים להעלות שם את הדיבוק אך לבמאי (בנימין צמח, אחיו של נחום צמח) אין שחקנית לתפקיד לאה. אברם חודר לשכונת החסידים בפנים צבועים בשחור כדי שלא יכירוהו, מתגלה לאמו (גניה מימון) שמתנשקת אותו ומחביאה אותו מהשוטרים המחפשים אחריו. לשואלים מדוע הצבע השחור על פניה היא משיבה "שאכלה בננה שחורה" (מכאן שם הסרט).
אברם מצליח לפגוש באהובתו שולה (פנינה מנקין) שמסכימה להופיע בתפקיד לאה. ההצגה מופרעת על ידי חסידים שבאים לחפש את לאה. טקס בורח משם אך נלכד על ידי בנות הקיבוץ ועובר אונס קבוצתי.
הוריו של טקס באים כדי לחפש אחריו ומציעים פרס של 10,000 ל"י למוצא. אברם זוכה בכסף ונותן אותו לחסן כמוהר אך זה לא מספיק. לבסוף מבקרים הוריו של טקס בכפר הערבי. האבא רואה את המתקן שהמציא חסן לחליבת עיזים שנראה כפסל אוונגרדי וקונה אותו בסכום גדול כדי להציגו במוזיאון לאמנות בדאלאס.
כעת יש חתונה אליה מוזמנים כל המשתתפים, יהודים חילונים, דתיים וערבים שמתכסים כולם בקצף לכיבוי אש, שלום אוטופי בין כולם.
צוות השחקנים

| שם השחקן/ית | שם הדמות | הערות |
| --- | --- | --- |
| דני כנרות | אברם | חסיד היפי |
| אריק מנקין | טקס | קאובוי מטקסס |
| אורנה אורשן | טובה | ארוסתו של אברם |
| יוסל'ה יוסלביץ | יוסל'ה | שם בדוי |
| פנינה מנקין | שולה | אהובה של אברם |
| בנימין צמח | במאי |  |
| גניה מימון | אמא של אברם |  |
| ג'סי נחייסי | אבא של אברם |  |
| מוחמד עזאם | חסן | רועה ערבי |
ג'ים קאמינגס

| --- | --- |

קאמינגס ב-2018
 לידה:  3 בנובמבר 1952 (בן 71) ינגסטאון, ארצות הברית
 שם לידה:  James Jonah Cummings 
 מדינה:  ארצות הברית ארצות הברית
 תקופת הפעילות:  מ-1984
 עיסוק:  מדבב, זמר
 מקום לימודים:  תיכון אורסוליין 
 בת זוג:  סטפני קאמינגס (2001 - 2011)
 צאצאים:  Grace Cummings, Lulu Cummings 
 מספר צאצאים:  4 
 פרסים והוקרה:  ראו כאן
 פרופיל ב-IMDb
 
ג'ים קאמינגס (באנגלית: Jim Cummings; נולד ב-3 בנובמבר 1952) הוא מדבב וזמר אמריקאי, שהופיע בכמעט 400 תפקידים שונים. הוא ידוע בעיקר בתור המדבב של הדמויות המצוירות פיט (בסדרות הטלוויזיה של מיקי מאוס), טאז השד הטסמני (בטאז-מאניה), פו הדב וטיגר.
קריירה

תפקידי הדיבוב הראשונים של קאמינגס היו בדיסני, שם החליף את האל סמית' בתפקיד פו הדב בשנת 1988. הוא החל להחליף את קולו של פול וינצ'ל בתפקיד טיגר לסירוגין בטרם החליף אותו באופן רשמי בשנת 2000 ב"טיגר: הסרט". בשנת 1991 החל לדבב גם בהאחים וורנר הנפשה בתפקיד טאז השד הטסמני בסדרה "טאז-מאניה" (הוא דיבב דמויות נוספות בסדרות של האחים וורנר, ביניהם "אנימניאקס" ו-"Bah, Humduck! A Looney Tunes Christmas").
בעת שדיבב את סקאר בסרט "מלך האריות" פיתח השחקן ג'רמי איירונס בעיות בקולו בעת ביצוע השיר "Be Prepared" ("נתכונן"), ולכן קאמינגס החליף אותו בנוסף לתפקידו בתור הצבוע אד. לימים שימש קאמינגס ככפיל לזמרים ראסל מיינס (בסרט "פוקהונטס") וכריסטופר לויד (בסרט "אנסטסיה").
הוא גם מדבב דמויות רבות מדיסני שדובבו בעבר על ידי סטרלינג הולוויי לאחר שהלה נפטר בשנת 1992, ביניהם פו הדב, הנחש קא מ"ספר הג'ונגל" והחתול החייכן (חתול צ'שייר) מ"אליס בארץ הפלאות". בזיכיון "פו הדב" מדבב גם את טיגר.
בשנת 2018, לאחר דיבוב פו וטיגר בסרטי "פו הדב" של שנות ה-2000 ובסרט משנת 2011, דיבב אותם גם בסרט הלייב אקשן "כריסטופר רובין", ובכך הפך למדבב הראשון שדיבב בסרט לייב אקשן של דיסני. דיבובו בסרט ראה שבחים, בפרט מפי ריצ'רד לוסון מאתר "וניטי פייר" שכתב כי קאמינגס מעניק לפו חיים מתוקים וחביבים.
חיים אישיים

קאמינגס נולד בינגסטאון ומשם עבר לניו אורלינס, שם עיצב וצייר דמויות במרדי גרא. הוא למד בתיכון אורסולין וסיים את לימודיו בשנת 1970.
בהמשך התחתן ועבר לאנהיים, שם ניהל חנות וידאו בראשית שנות ה-80 בטרם החל את קריירת הדיבוב שלו בסוף 1984. בשנת 2001 נישא לסטפני קאמינגס ולהם שתי בנות. כמו כן יש לו שני ילדים מנישואיו הקודמים. בשנת 2011 התגרש מסטפני.
פילמוגרפיה נבחרת > סרטים

הטירה המרחפת (דיבוב של דיסני, 2003)
מי הפליל את רוג'ר רביט (1988)
אלאדין (1992)
שובו של ג'אפר (1994)
מלך האריות (1994)
ריצ'ארד וסוד הספרים האבודים (1994)
מורטל קומבט: המסע מתחיל (1994)
גופי: הסרט (1995)
פוקהונטס (1995)
בלטו (1995)
אלאדין ומלך הגנבים (1996)
גן עדן לכלבים 2 (1996)
הגיבן מנוטרדאם (1996)
הרקולס (1997)
פו הדב: ההרפתקה הגדולה ביותר (1997)
היפה והחיה 2: חורף קסום (1997)
אנסטסיה (1997)
היפה והחיה: עולמה הקסום של בל (1998)
מלך האריות 2: מלכות סימבה (1998)
פוקהונטס 2: מסע לעולם חדש (1998)
עבודת נמלים (1998)
חיילים קטנים (1998)
בייב בעיר הגדולה (1998)
טרזן (1999)
מיקי מאוס: היה היה בחג המולד (1999)
ברטוק המשגע (1999)
טיגר: הסרט (2000)
גופי הולך לקולג' (2000)
הדרך לאל דוראדו (2000)
טיטאן AE‏ (2000)
טוויטי מסביב לעולם (2000)
המסע לעמק החלומות 7: אבן האש הקרה (2000)
היפהפייה והיחפן 2 (2001)
שרק (2001)
אטלנטיס: האימפריה האבודה (2001)
ג'ימי ניוטרון (2001)
פיטר פן 2 (2002)
טום וג'רי: טבעת הקסמים (2002)
סוס פרא (2002)
טרזן וג'יין (2002)
על כלבים וגנבים 2: הרפתקאות פאטץ' בלונדון (2003)
ספר הג'ונגל 2 (2003)
חזרזיר: הסרט (2003)
סינבד: אגדת שבעת הימים (2003)
מלך האריות 3: האקונה מאטאטה (2004)
פו הדב: האביב של רו (2004)
מיקי, דונלד, גופי: שלושת המוסקטרים (2004)
פו הדב: סיפורו של פיל נפיל (2005)
אחי הדוב 2 (2006)
השועל והכלבלב 2 (2006)
צבי הנינג'ה (2007)
כוורת בסרט (2007)
בת הים הקטנה 3: סיפורה של אריאל (2008)
הנסיכה והצפרדע (2009)
מדגסקר שמח (2009)
נומיאו ויוליה (2011)
פו הדב (2011)
זמביזיה (2012)
ראלף ההורס (2012)
הנסיכה סופיה הראשונה: היה הייתה נסיכה (2012)
טינקרבל ופיית הפיראטים (2014)
טום וג'רי: והדרקון האבוד (2014)
המיניונים (2015)
תפוס ת'אגוז (2015) - דיבוב
החיים הסודיים של חיות המחמד (2016)
כבשים וזאבים (2016)
לשיר (2016)
כריסטופר רובין (2018)
מיקי מאוס: סיפורן של שתי מכשפות (2021)
Under the Boardwalk‏ (2023)
פילמוגרפיה נבחרת > סדרות טלוויזיה

הרובוטריקים (1984 - 1987)
הגומונים (1985 - 1991)
דובוני אכפת לי (1986)
אגדות ברווזים (1987 - 1990)
אבירי האור הקסום (1987)
צבי הנינג'ה (1987 - 1996)
הרפתקאות פו הדוב (1989 - 1990)
עולם סחרחר (1990 - 1991)
טום וג'רי: דור ההמשך (1990 - 1993)
עלילות טייני טון (1990 - 1992)
Darkwing Duck‏ (1991 - 1992)
איפה אפי? (1991)
באטמן: איש העטלף (1992 - 1995)
משפחת אדמס (1992 - 1993)
השכונה של גופי (1992)
בת הים הקטנה (1992 - 1994)
אנימניאקס (1993 - 1937)
הרפתקאותיו של סוניק הקיפוד (1993, פיילוט בלבד)
סוניק (1993)
אלאדין (1994 - 1995)
איירון מן (1994 - 1996)
ארבעת המופלאים (1994)
הגרגולים (1994 - 1997)
האופנוברים ממאדים (1995)
ספיידרמן: סדרת האנימציה (1995 - 1998)
פינקי והמוח (1995 - 1998)
המסכה (1995 - 1997)
טימון ופומבה (1995 - 1999)
גורי הג'ונגל (1996 - 1998)
האלק האיום (1997)
חלולים בחלל (1997)
101 דלמטים: הסדרה (1997 - 1998)
בנות הפאוור פאף (1998 - 2005)
באז שנות אור ממפקדת הכוכב (2000)
אגדת טרזן (2001 - 2003)
בית העכבר (2001 - 2003)
ארץ הגיר (2002 - 2004)
משפחת סימפסון (2004)
ג'ימי ניוטרון (2004 - 2006)
מועדון החברים של מיקי מאוס (2006 - 2016)
חבריי טיגר ופו (2007 - 2010)
מלחמת הכוכבים: מלחמת המשובטים (2009 - 2012)
המופע של הלוני טונס (2011 - 2013)
הרפתקאות פין וג'ייק (2012)
קונג פו פנדה: אגדת המגניבות (2012 - 2013)
פיניאס ופרב (2013)
קלארנס (2014)
חבורת 7ג' (2014)
הרפתקאות החתול במגפיים (2015 - 2018)
מלחמת הכוכבים: המורדים (2015 - 2018)
מלחמת הכוכבים: הרפתקאות משפחת פרימייקר (2016 - 2017)
אוקיי קייאו! בואו נהיה גיבורים (2017 - 2019)
ספיידרמן (2019-2017)
מיקי ומכוניות המירוץ (2017 - רץ)
מלחמת הכוכבים: כוחות הגורל (2018)
סיפורים של ברווזים (2018)
העולם המופלא של מיקי מאוס (2020 - רץ)
מיקי מאוס: כייף של בית (2021 - רץ)
פילמוגרפיה נבחרת > משחקי וידאו

Fallout‏ (1987)
באלדורז גייט (1998)
אלאדין ונקמתה של נאסירה (2000)
Mass Effect 2‏ (2010)
The Elder Scrolls V: Skyrim‏ (2011)
Kingdom Hearts
פרסים ומועמדויות

| פרס | קטגוריה | נושא | תוצאה |
| --- | --- | --- | --- |
| פרס אנני | הדיבוב הטוב ביותר בטלוויזיה | Darkwing Duck | זכייה |
| פרס אנני | הדיבוב הטוב ביותר בטלוויזיה | השכונה של גופי | זכייה |
| פרס אנני | הדיבוב הטוב ביותר בטלוויזיה | Bump in the Night | מועמדות |
| פרס אנני | הדיבוב הטוב ביותר בהפקה עלילתית | ספר הג'ונגל 2 | מועמדות |
| פרס אנני | הדיבוב הטוב ביותר בהפקה עלילתית | נומיאו ויוליה | מועמדות |
| פרס אנני | הדיבוב הטוב ביותר בהפקה עלילתית | זמביזיה | מועמדות |
| פרס אמי לתוכניות טלוויזיה יומיות | פרס אמי לתוכניות טלוויזיה יומיות לשחקן יוצא מן הכלל בתוכנית אנימציה | חבריי טיגר ופו | מועמדות |
| פרס אמי לתוכניות טלוויזיה יומיות | פרס אמי לתוכניות טלוויזיה יומיות לשחקן יוצא מן הכלל בתוכנית אנימציה | מלחמת הכוכבים: מלחמת המשובטים | מועמדות |
הצל (דמות בדיונית)

| --- | --- |

כריכת מגזין הצל, 15 ביולי 1939
 סוג:  גיבור-על
 הוצאה לאור:  Street & Smith
 הופעה ראשונה:  רדיו: Detective Story Hour (31 ביולי 1930) דפוס: The Living Shadow (1 באפריל 1931)
 יוצרים:  וולטר ב. גיבסון
 מידע
 שם אמיתי:  קנט אלארד (דפוס) למונט קרנסטון (רדיו וטלוויזיה)
 כינויים:  הנשר השחור, הנשר האפל
 מקצוע:  טייס, בלש, מהפנט, איש עסקים, גיבור-על, לוחם צדק
 כוחות:  צלף מיומן ומומחה לאמנויות לחימה. אמן התחפשות והתגנבות (דפוס). מסוגל להפוך עצמו לבלתי נראה, ולהשפיע על מחשבותיהם ומעשיהם של אויביו (רדיו).
"הצל" (באנגלית: The Shadow) הוא דמות בדיונית שנוצרה על ידי וולטר ב. גיבסון בשנת 1931 והופצה כסדרה חודשית במגזינים משנות ה-20 ועד שנות ה-50. הדמות גם הופיעה בחוברות קומיקס, רצועות קומיקס, תוכניות טלוויזיה ושבעה סרטי קולנוע. דמותו של הצל היא אחת המפורסמות ביותר בתרבות הספרות הזולה של שנות ה-30 ושנות ה-40, שנים בהם שידורי הרדיו של ספרות הפשע זכו להצלחה, בעיקר בזכות תסכיתי הרדיו שאותם דיבב אורסון ולס באותה עת.
אפילו לאחר דורות, המבוא הבלתי נשכח מסדרת "הצל", שנאמר בקולו האפל של הקריין פרנק רידיק הבן, שומר על מקומו כניב אמריקני: "!Who knows what evil lurks in the hearts of men? The Shadow knows" ("מי יודע איזה רוע שוכן בליבם של אנשים? הצל יודע!"). מילים אלו לוו בנעימת פתיחה רדופה הידועה כאופרטה מס. 31 ("הכישור של אומפל") של קאמי סן-סנס.